Document ID: 32011D0635

DEĊIŻJONI TAL-KUNSILL 2011/635/PESK
tas-26 ta’ Settembru 2011
li temenda d-Deċiżjoni tal-Kunsill 2010/231/PESK dwar miżuri restrittivi kontra s-Somalja
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea, b’mod partikolari l-Artikolu 29 tiegħu,
Billi:
(1)
Fl-10 ta’ Diċembru 2002, il-Kunsill adotta l-Pożizzjoni Komuni 2002/960/PESK dwar miżuri restrettivi kontra s-Somalja (1) wara r-Riżoluzzjonijiet 733(1992), 1356 (2001) u 1425 (2002) tal-Kunsill tas-Sigurtà tan-Nazzjonijiet Uniti (UNSCR).
(2)
Fis-16 ta’ Frar 2009, il-Kunsill adotta l-Pożizzjoni Komuni 2009/138/PESK rigward miżuri restrittivi kontra s-Somalja u li tħassar il-Pożizzjoni Komuni 2002/960/PESK (2), li timplimenta l-UNSCR 1844 (2008). Fl-1 ta’ Marzu 2010, il-Kunsill adotta d-Deċiżjoni 2010/126/PESK li temenda l-Pożizzjoni Komuni 2009/138/PESK (3) u timplimenta l-UNSCR 1907 (2009).
(3)
Fis-26 ta’ April 2010, il-Kunsill adotta d-Deċiżjoni 2010/231/PESK (4) dwar miżuri restrittivi kontra s-Somalja u li tirrevoka l-Pożizzjoni Komuni 2009/138/PESK wara l-adozzjoni tal-UNSCR 1916 (2010) u l-adozzjoni tal-lista ta’ persuni u entitajiet li huma soġġetti għal miżuri restrittivi mill-Kumitat tas-Sanzjonijiet stabbilit skont l-UNSCR 751 (1992) dwar is-Somalja (minn issa ‘l quddiem imsejjaħ il-“Kumitat tas-Sanzjonijiet”).
(4)
Fit-28 ta’ Lulju 2011, il-Kumitat tas-Sanzjonijiet aġġorna l-lista ta’ persuni u entitajiet soġġetti għal miżuri restrittivi.
(5)
Fid-29 ta’ Lulju 2011, il-Kunsill tas-Sigurtà tan-Nazzjonijiet Uniti adotta l-UNSCR 2002 (2011) li testendi l-kriterji ta’ indikazzjoni biex jinkludu mexxejja politċi jew militari li qed jirreklutaw jew jużaw tfal f’konflitti armati fis-Somalja bi ksur tad-dritt internazzjonali applikabbli, u individwi u entitajiet li jkunu responsabbli għal ksur tad-dritt internazzjonali fis-Somalja li fihom jiġu mmirati ċivili, inklużi tfal u nisa, f’sitwazzjonijiet ta’ konflitti armati, inkluż qtil u mankament, vjolenza sesswali u sessista, attakki fuq skejjel u sptarijiet, u ħtif u spostament furzat.
(6)
Barra minn hekk, l-UNSCR 2002 (2011) iċċarat l-eżenzjoni li tippermetti li jsiru disponibbli fondi, assi finanzjarji jew riżorsi ekonomiċi oħrajn meħtieġa biex tkun żgurata l-kunsinna fil-ħin ta’ għajnuna umanitarja meħtieġa urġentement fis-Somalja, min-Nazzjonijiet Uniti, l-aġenziji jew il-programmi speċjalizzati tagħha, l-organizzazzjonijiet umanitarji bi status ta’ osservatur mal-Assemblea Ġenerali tan-Nazzjonijiet Uniti li jipprovdu għajnuna umanitarja, jew l-imsieħba implimentattivi tagħhom.
(7)
Id-Deċiżjoni 2010/231/PESK għandha tiġi emendata kif adatt;
ADOTTA DIN ID-DEĊIŻJONI:
Artikolu 1
Id-Deċiżjoni 2010/231/PESK hija b’dan emendata kif ġej:
1.
L-Artikolu 2 huwa sostitwit b’dan li ġej:
“Artikolu 2
Miżuri restrittivi kif previsti fl-Artikoli 3, 5(1) u 6(1) u (2) għandhom ikunu imposti kontra persuni u entitajiet indikati mill-Kumitat tas-Sanzjonijiet bħala:
-
impenjati fi jew li jipprovdu appoġġ għal atti li jheddu l-paċi, is-sigurtà jew l-istabbiltà tas-Somalja, inklużi atti li jheddu l-Ftehim ta’ Ġibuti tat-18 ta’ Awwissu 2008 jew il-proċess politiku, jew jheddu t-TFIs jew l-AMISOM bil-forza,
-
aġixxew bi ksur tal-embargo fuq l-armi u miżuri relatati kif imsemmijin fl-Artikolu 1,
-
jostakolaw il-kunsinna ta’ għajnuna umanitarja lis-Somalja, jew l-aċċess għal, jew id-distribuzzjoni ta’, għajnuna umanitarja fis-Somalja,
-
huma mexxejja politiċi jew militari li qed jirreklutaw jew jużaw tfal f’konflitti armati fis-Somalja bi ksur tad-dritt internazzjonali applikabbli,
-
huma responsabbli għall-ksur tad-dritt internazzjonali applikabbli fis-Somalja li fihom jiġu mmirati ċivili, inklużi tfal u nisa, f’sitwazzjonijiet ta’ konflitti armati, inkluż qtil u mankament, vjolenza sesswali u sessista, attakki fuq skejjel u sptarijiet, u ħtif u spostament furzat.
Il-persuni u l-entitajiet rilevanti huma elenkati fl-Anness.”
2.
L-Artikolu 6(6) huwa sostitwit b’dan li ġej:
“6. Il-paragrafi 1 u 2 m’għandhomx japplikaw għad-disponibblità ta’ fondi, assi finanzjarji jew riżorsi ekonomiċi oħrajn meħtieġa biex tkun żgurata l-kunsinna fil-ħin ta’ għajnuna umanitarja meħtieġa urġentement fis-Somalja, min-Nazzjonijiet Uniti, l-aġenziji jew il-programmi speċjalizzati tagħha, l-organizzazzjonijiet umanitarji bi status ta’ osservatur mal-Assemblea Ġenerali tan-Nazzjonijiet Uniti li jipprovdu għajnuna umanitarja, jew l-imsieħba implimentattivi tagħhom, inklużi NGOs finanzjati b’mod bilaterali jew multilaterali li jipparteċipaw fl-Appell Konsolidat tan-NU għas-Somalja.”.
Artikolu 2
L-Anness tad-Deċiżjoni 2010/231/PESK għandu jiġi sostitwit bit-test li jinsab fl-Anness għal din id-Deċiżjoni.
Artikolu 3
Din id-Deċiżjoni għandha tidħol fis-seħħ fid-data tal-adozzjoni tagħha.
Magħmul fi Brussell, is-26 ta’ Settembru 2011.

Labels: 18
5